**Társ Szociális Intézmény**

**4200 Hajdúszoboszló, Baross utca 25.**

**A Társ Szociális Intézmény**

**2020. évi beszámolója a pszichiátriai betegek nappali ellátásáról**

**Hajdúszoboszló, 2020. január 15.**

**Prém Éva Anikó** **sk.**

intézményvezető / elnökhelyettes

**Tisztelt Képviselő Testület!**

Hajdúszoboszló Város Önkormányzatának Képviselő Testülete 2020. évben, Támogatási Szerződést kötött (ügyiratszám:HSZ38991-1/2020.) a TÁRS Egyesülettel (adószám: 18993507-1-09 székhely: 4200 Hajdúszoboszló, Baross utca 25).

A támogatási szerződésben a Támogatott vállalta, hogy a székhelyén működő, Társ Szociális Intézmény Hajdúszoboszló, Baross utca 25. nappali ellátás működtetéséről és az önkormányzat által biztosított működési jellegű támogatás felhasználásáról - Szakmai Beszámolót készít.

Jelen beszámoló 2020. évi tevékenységünket foglalja össze.

**A szolgáltatás jogi szabályozása:**

A Társ Szociális Intézmény biztosítja Hajdúszoboszló városában a pszichiátriai betegek számára a nappali ellátást. Az ellátás jogszabályi hátterét az 1993. évi III. törvény a szociális igazgatásról és szociális ellátásokról, valamint az 1/2000. (I.7) többször módosított SzCsM rendelet a személyes gondoskodást nyújtó szociális intézmények szakmai feladatairól és működési feltételeiről, továbbá a 9/1999. (XI.24.) SzCsM rendelet a személyes gondoskodást nyújtó szociális ellátások igénybevételéről biztosítja. Működési engedélyünket a Hajdú – Bihar Megyei Kormányhivatal Szociális és Gyámhivatala bocsátotta ki. Az ellátási területünk ellátási szerződés keretein belül Hajdúszoboszló közigazgatási területére szól. A működési engedélyben engedélyezett férőhelyszámunk 30 fő - de finanszírozást 2020. évben is 28 főre igényelt a Fenntartó.

**A nappali pszichiátriai ellátás szakmai bemutatása, az ellátottak köre**

Intézményünkben várjuk a tizennyolcadik életévüket betöltött, fekvőbeteg-gyógyintézeti kezelést nem igénylő pszichiátriai betegeket, akik saját otthonukban élnek, és pszichés problémákkal küzdenek. Intézményünk nyitott a közvetlen hozzátartozóik számára is, illetve más krízisben lévő személyeknek a napközbeni tartózkodására, a társas kapcsolatokra, valamint az alapvető higiénés szükségletek kielégítésére is lehetőséget biztosítunk. Olyan segítséget igyekszünk nyújtani, amelyek célja a hozzánk fordulók számára az optimális testi, lelki, szellemi és szociális szint elérése és megtartása. A rehabilitáció során olyan eszközöket kínálunk ellátottjainknak, amelyekre függetlenségük és személyi integritásuk megvalósításához szükségük lehet.

A pszichiátriai megbetegedés az egyén életében bekövetkező zavar, amelyet az egyéni (betegség) és környezeti tényezők (akadályok) interaktív, egymásra ható módon alakítanak, formálnak. A pszichoszociális fogyatékosság nem egy állandó állapot, hanem egy dinamikus folyamat, amely változik a kontextustól és a környezettől függően. A társadalmi részvétel eléréséért és az interakciók befolyásolása érdekében különböző beavatkozásokat kell végrehajtani, lehetőség szerint egyszerre: csökkenteni kell a sérülés mértékét (orvosi eszközök), fejleszteni kell a képességeket (rehabilitáció), adaptálni kell a környezetet (egyenlő esélyű hozzáférés, érzékenyítés), és biztosítani kell az emberi jogok maradéktalan tiszteletben tartását.

Konkrét szolgáltatásaink:

* Esetkezelés, készségfejlesztés, pszichés gondozás: életvitelre vonatkozó tanácsadás, életvezetés segítése, a személyes célok meghatározásának segítése, a változtatásra motiváló tényezők feltárása.
* Tanácsadás, közösségi fejlesztés, problémamegoldó beszélgetések, konfliktuskezelés, meghallgatás, tanácsadás, jövő tervezés: hol leszünk, hogyan élünk 1-2-5 év múlva?
* Az ellátást igénybevevők részére szociális, egészségi, mentális állapotuknak megfelelő napi életritmust biztosító szolgáltatást biztosítunk
* Fizikai ellátás: mosási, tisztálkodási lehetőség, igény szerint meleg élelem biztosítása, étel melegítési lehetőség biztosítása, háztartási vagy háztartást pótló segítségnyújtás
* Szakellátáshoz való hozzájutás segítése, időpontkérés, orvoshoz kísérés
* Hivatalos ügyek intézésének segítése, nyomtatványok értelmezése, nyomtatása és kitöltése
* Rehabilitációs foglalkoztatási lehetőség, kézműves foglalkozások keretében
* Szabadidős programok szervezése, a helyi igényeknek megfelelő közösségi programokat szervezése
* Közösségi együttlét, pihenés lehetőségének biztosítása
* Biztosítjuk, hogy a szolgáltatás nyitott formában működjön, az ellátotti kör, a családtagok illetve a lakosság számára is elérhető legyen
* Pszichiátriai javaslatra ellátunk down, autista és értelmi sérült személyeket is.

**Intézményünket felkereső kliensek betegségeinek jellemzői:**

Klienseink állandó orvosi kezelés alatt állnak, erős gyógyszeres terápia esetenként fél-, vagy több napra is erőtlenné teszi őket. Depresszió, hangulat,- szorongásos,- bipoláris,- és pánikzavarok, fóbiák. Néhány a manapság leggyakoribb pszichiátriai problémák közül. A mentális betegek – betegségüktől függően – az egészségesektől eltérően, másképp láthatják, érzékelhetik a körülöttük lévő világot, emiatt gyakran esnek más emberek előítéleteinek áldozatául. Így **nemcsak saját démonaikkal kell megküzdeniük**, hanem a környezetükben előforduló előítéletekkel is. Nehezen alakítanak ki új ismeretségeket, betegségük szorításában töltik napjaikat. Ezeknek a betegségeknek a megértése végtelen türelmet követel dolgozóinktól. Állapotukból adódó élethelyzetek a családot, szűkebb és tágabb környezetüket is megviseli.

A negatív, elméleteket gyártó, zárkózott egyéneknek a paranoid karakter a pontos megnevezése, de ez még a normál tartomány egy variációja lehet. Gyakran nem könnyű együtt élni velük. A betegek együttműködési hajlandósága korlátozott, sokszor hiányzik. A téveszmék valótlanságáról nem győzhető meg, tehát hosszas vitába kár bonyolódni vele, csak a bizalom maradékát veszítjük el.

A téveszméik érintésére gyakran reagálnak indulattal, akár dühkitöréssel. A paranoid betegek kezelése a rossz együttműködésük miatt gyakran nem egyszerű feladat.

Előfordul, hogy anyagi okokból, vagy mert a kliensnek egyszerűen nincs betegség tudata, a gyógyszeres kezelés szünetel, vagy teljesen el is marad. Ilyenkor a tünetek fokozódnak, ami dolgozóink részéről nagyobb odafigyelést azonnali beavatkozást igényel. Szükség szerint a kezelő orvos vagy az egészségügyi ellátórendszer felé pedig jelzéssel kell élnünk.

**2020. év intézményünkben**

A világjárvány intézményünk életét is gyökeresen megváltoztatta. Át kellett alakítanunk eddigi megszokott működésünket, és más problémákra kellett jobban odafigyelnünk.

A tavaszi időszaktól, a vészhelyzet kihirdetésétől, megkértük ellátottjainkat, hogy mellőzzük a csoportos látogatásokat. Intézményünket nem zártuk be, de a látogatások során betartottuk a biztonságos távolságot. Helyiségeinket naponta többször is fertőtlenítettük. Ellátottjainkat folyamatosan ellátjuk kéz, és felület fertőtlenítőkkel, és szájmaszkokkal. Ezek egy részét a központi forrásból, illetve adományokból biztosítjuk, de számtalan mosható textil szájmaszkot varrtunk és osztottunk szét.

Aki óvatosságból még így is ritkábban látogatta intézményünket, azokat sem hagytuk magukra. Naponta, kétnaponta felhívtuk őket, érdeklődtünk állapotuk felől, és arról, hogy miben tudnánk könnyebbé, élhetőbbé tenni az életüket. Ebben a zűrzavaros időkben a telefonos kapcsolattartás is megtartó erővel tudott bírni. Ellátottjaink száma nagymértékben nem csökkent.

Talán a fokozott óvatosságnak is köszönhetően elmondhatjuk, hogy ellátottjainkat és dolgozóinkat elkerülte a COVID-19 járvány. Megbetegedés a környezetünkben nem fordult elő.

Az Egyesületünk eddig is nagy gondot fordított minden hozzá forduló rászoruló megsegítésére, rendszeres ruhaosztásokkal, és adományokkal meleg étkezésekkel, élelmiszer csomagokkal próbálunk hozzájárulni a hátrányos helyzetben lévők mindennapjaihoz. Egész évben adományokat gyűjtünk és juttatunk el az arra rászorulóknak. Egy-egy ilyen adomány ebben a megváltozott világban, a pszichiátriai betegek életében sokszor életmentő is.

Szolgáltatásaink bárki számára elérhetőek, régi ellátottjaink rendszeresen visszajárnak Intézményünkbe, vagy újra beiratkoznak. Ezzel elindult egy közösség szervezése, ami új lehetőségeket rejt magában, illetve 2020. évben 6 fő önkéntes is segítette a munkánkat.

**2020. évi támogatás felhasználása**

Ellátottjaink 2020 évben is folyamatosan, minden hétköznap igénybe veszik az Intézmény szolgáltatásait, programjait. Rendszerint 8.00 körül érkeznek az intézménybe, ahol a 16.00 óráig tartózkodhatnak.

Támogatott évben a már meglévő programjainkat továbbra is folytattuk, és bővítettük. Az Intézményben adott a lehetőség a kézi szövés, és kártyaszövés mellett számos kreatív technikák gyakorlására, így évszakhoz, ünnepekhez kötött alkotások készítésével foglalkoznak ellátottjaink.

2020. évben elsősorban a helyzethez igazodva elsősorban szájmaszkokat készítettünk. De a támogatásból vásárolt textíliából készültek textil levendula kaspók, kenyértartó zsákok és bevásárló táskák. A kidobásra ítélt ruhadarabok is nagyon sokszor a varrógépeink alatt születnek újjá, és lesznek belőlük hasznos dolgok.

Textíliára összesen 53.875 Ft-ot fordítottunk a támogatásból. Ez szinte tejes egészében fedezte az éves anyagszükségletünket.

2020. évben is, mint az előző évekhez hasonlóan az önkormányzat 300.000 Ft-os támogatása igazán nagy segítség volt működésünkben.

A támogatásból rendeztük könyvelési díjunk 5 havi költségeit, összesen: 50.000 Ft értékben, illetve gázszámlánkat egyenlítettük ki összesen 136.767 Ft összegben.

Könyveket vásároltunk mindösszesen 27.806 Ft összegben, hiszen ez az év mindannyiunk számára az önismeretről, a befelé fordulásról és az elmélyülésről szólt, az új információk elsajátításáról szólt.

Az Önkormányzat által nyújtott támogatás nyújtott segítséget az egyszeri ügyvédi költségünk rendezéséhez, 35.000 Ft értékben.

Elszámolásunkról a számlákat és banki kivonatokat másolatban hitelesítve nyújtjuk be a Tisztelt Testület részére.

**Az ellátottak létszáma 2020. december. 31.-én a következőképpen alakult:**

**Összesen**: **30 fő**

**2020. évben új ellátottak száma 6 fő**

**Ellátásból kikerültek száma: 5 fő**

**Személyi és tárgyi feltételek 2020:**

Intézményünk szakmai feladatát 1 fő heti 40 órás, és 1 fő heti 20 órás Terápiás munkatárssal, 1 fő Orvos konzultánssal (eseti jelleggel) és 1 fő intézményvezető irányításával látja el. A szolgáltatás biztosítására használt épület teljesen akadálymentesített, tömegközlekedési eszközökkel jól megközelíthető Hajdúszoboszló frekventált részén található. Jelenleg 1 foglalkoztató helyiségben tudjuk ellátni a feladatainkat, szervezzük programjainkat, kreatív foglalkozásainkat. 1 irodahelyiség áll rendelkezésünkre az adminisztrációs munkákhoz, orvosi konzultációkhoz, ahol pihenésre alkalmas sarok is ki lett alakítva. Továbbá egy melegítő/étkező konyhával, illetve nemenként elkülönített illemhelyiséggel, amelyből mindkettő teljesen akadálymentesített, tisztálkodásra, mosásra / személyi higiénia biztosítására is alkalmasak. Intézményünkben megfelelő mennyiségben állnak rendelkezésre bútorzatok, számítástechnikai és szórakoztató elektronikai berendezések. Kis házi könyvtárunkat, szabadidős társasjátékainkat lehetőségeinkhez mérten folyamatosan fejlesztjük.

Kézműves foglalkozásainkat igény szerint bővítjük, biztosítunk eszközöket, alapanyagokat szövésre, kosárfonásra, kézi és gépi varrás gyakorlására.

|  |  |  |
| --- | --- | --- |
| **Betöltött munkakör** | **Napi Munkaidő** | **Végzettség** |
| intézményvezető | Napi 8 óra | szakvizsgázott szociálpedagógus |
| terápiás munkatárs | Napi 8 óra | szociális gondozó és ápoló |
| terápiás munkatárs | Napi 4 óra | szociális gondozó és ápoló |

**Ellenőrzések**

A fenntartói ellenőrzés 2020. évben is folyamatos volt, a helyszínen történő ellenőrzés, valamint az intézményvezetői megbeszélések, személyes, telefonon és elektronikusan történő kapcsolattartás által.

Gyámügyi és Igazságügyi Főosztály részéről ellenőrzésre 2020. évben nem került sor.

A Magyar Államkincstár ellenőrzése hibát nem tárt fel éves elszámolásunkban, és működésünket, az Egyesület által benyújtott elszámolásunkat elfogadta, és jóváhagyta.

Az eddigi tapasztalatok alapján elmondható, hogy Intézményünk a célkitűzéseinek megtartására törekszik, és folyamatosan igyekszik biztosítani azt. A munkánk minőségének megtartására nagy segítségünkre volt az Önkormányzat által nyújtott támogatás.

Tisztelettel kérem beszámolóm elfogadását!

Hajdúszoboszló, 2021.01.15.

Prém Éva Anikó sk.

Intézményvezető / elnökhelyettes

**Társ EGYESÜLET**

4200 Hajdúszoboszló, Baross utca 25., [tarsszakklub@freemail.hu](mailto:tarsszakklub@freemail.hu)